
A tápanyagellátás és a szemméret hatása néhány szegedi őszi búza és tritikálé fajta vetőmagvizsgálati paraméterére

TDK dolgozatom célkitűzése az volt, hogy megvizsgáljam a tápanyagellátás és a szemméret hatását az őszi búza és a tritikále vetőmagok egyes laboratóriumi vetőmag vizsgálati paramétereire (ezerszemtömeg, csírázási százalék, csírázási erély) és az eredmények alapján a gyakorlat számára hasznos információkat tudjak adni. Vetőmagérték-vizsgálataimat a Szegedi Gabonakutató Nonprofit Kft. Fülöpszállási Kísérleti Telepén a 2012/2013-as évjáratban termett három búza, valamint két tritikále fajtán végeztem el. A búza esetében 7, illetve a tritikále esetében 10 különböző tápanyagkezelésben termett szemeket három frakcióra osztottam, így létrejött egy 2,2 mm-nél kisebb, egy 2,2-2,8 mm közötti, valamint egy 2,8 mm-nél nagyobb szemméret frakció.
Az ezerszemtömeget jelentős mértékben befolyásolta a szemméret nagysága, de a tápanyagkezelések is hatással voltak az ezerszemtömegre. A tápanyagellátás a legtöbb esetben nem változtatta meg szignifikánsan a csírázási %-ot, a vizsgált fajták átlagában. A szemméret növekedésével a csírázási % mindkét faj esetében javult. A legkisebb és a legnagyobb vetőmagméret közti csírázási % különbség mindkét faj esetében statisztikailag igazolható volt. A csírázási erély vizsgálatban szintén a legnagyobb méretű szemek eredménye volt a legjobb. Vizsgálati eredményeim alapján a 2,2 mm-nél nagyobb méretű szemek javasolhatók kereskedelmi forgalomba.



